Дэвид Кэмерон

Дэвид Кэмерон  (Камерон, англи. David Cameron, Baron Cameron of Chipping Norton; 1966 оны 10-р сарын 9-нд Лондон хотод төрсөн) — Их Британийн төрийн зүтгэлтэн, 2010-2016 онд Британийн ерөнхий сайд, 2005-2006 онд Консерватив Намын дарга улс төрч. 2023 оны 11-р сарын 13-наас Их Британийн Гадаад хэрэг, хамтын нөхөрлөл, хөгжлийн сайд (англи. Secretary of State for Foreign, Commonwealth and Development Affairs). 

 Намтар 
Дэвид Кэмерон язгууртан гаралтай брокер Иэн Дональд Кэмерон, гэргий Мэри Флер (төрөхдөө. Маунт) нарын хүү болж Лондон хотын Марилебонд төржээ. Түүний эцэг эх хоёр 1962 оны 10-р сарын 20-нд гэрлэсэн байна. Дэвид ах Алан Александр, эгч Таня-Рэйчел (1965-), эмэгтэй дүү Клэр-Луиз (1971-) нартай ажээ.

Кэмероны өвөг дээдэс нь Английн хаан IV Уильям болон түүний эзэгтэй Дороти Жордан нараас гаралтай бөгөөд мөн англи, шотланд, герман, еврей угсаатай хүн юм.
Кэмерон долоон настайгаасаа эхлэн Беркшир дэх Аскот хотын ойролцоох Винкфилд дэх хувийн сургуульд суралцжээ. Тэрээр багаасаа урлагт сонирхолтой байсан.

Тэрээр Итон коллеж, Оксфордын их сургуулийг (хамгийн үнэтэй) төгссөн бөгөөд тэндээ улс төр, гүн ухаан, эдийн засгийн чиглэлээр суралцжээ. Оксфордод Кэмерон Борис Жонсон, Жорж Осборн (Сангийн сайд), Нат Ротшильд болон бусад алдартай хүмүүстэй танилцаж байжээ.

Их сургуулиа төгсөөд Консерватив намын судалгааны хэлтэст ажиллаж, Ерөнхий сайд Жон Мейжорын илтгэл, эдийн засгийн асуудлуудыг бэлтгэж эхэлсэн. Тэрээр Их Британийн Сангийн яамны канцлерын зөвлөхөөр ажиллаж байжээ. 1993 онд Кэмерон Их Британийн Дотоод хэргийн яаманд ажиллаж эхэлсэн. 1997 оны сонгуульд тэрээр Стаффорд тойрогт өрсөлдсөн ч ялагдсан. Тэрээр Их Британийн хамгийн том хэвлэл мэдээллийн компанийн захирлуудын зөвлөлд долоон жил ажилласан.

2008 онд Гүржид болсон дайны үеэр тэрээр Оросын эсрэг визийн хориг арга хэмжээ авч, Их наймын бүлгийн гишүүнчлэлийг түдгэлзүүлэхийг уриалж байв.

 Ерөнхий сайдын албан тушаалд 
2010 оны 5-р сарын 11-ний орой Ерөнхий сайд Гордон Браун Засгийн газрын тэргүүн, Хөдөлмөрийн намын даргын албан тушаалаасаа огцорч буйгаа мэдэгдэж, Ерөнхий сайдын албан тушаалаасаа огцрох өргөдлөө Хатан хаанд өргөн мэдүүлжээ. Тэр орой Дэвид Кэмерон 2010 оны 5-р сарын 6-нд болсон бүх нийтийн сонгуульд нам нь хамгийн олон мандат авсан (гэхдээ парламентад үнэмлэхүй олонх болж чадаагүй) байсан тул шинэ Засгийн газар байгуулах тухай хатан хааны саналыг хүлээн авсан байна. Кэмерон Либерал ардчилсан намтай засгийн газрын эвсэл байгуулах тухай мэдэгдэв.

2010 оны 5-р сарын 12-нд Их Британийн дайны дараах түүхэнд анх удаа эвслийн Засгийн газар байгуулагдав; Либерал ардчилсан намын дарга Ник Клегг Ерөнхий сайдын орлогчийн албан тушаалыг хүлээн авсан байна. Улмаар 43 настай Дэвид Кэмерон 1812 онд засгийн газрыг 2 дахь Ливерпүүл гүн 42 настай тэргүүлж байх үеэс хойш Их Британийн хамгийн залуу Ерөнхий сайд болсон юм.

2016 оны 7-р сарын 13-нд Дэвид Кэмерон албан тушаалаасаа огцорсон. Кэмероны залгамжлагч нь Их Британийн Дотоод хэргийн сайд Тереза ​​Мэй болсон. 2016 оны 9-р сарын 12-нд Кэмерон Нийтийн танхимаас гарч буйгаа мөн мэдэгдсэн байна. 

Ерөнхий сайдын суудлаасаа буусны дараа тэрээр дурсамж ном бүтээхээр 800 мянган фунт стерлингийн гэрээ байгуулжээ. Түүний эхнэр Саманта энэ хугацаанд өөрийн хувцасны брэнд болох Cefinn-ээ нээжээ.

2017 оны 10-р сард түүнийг Америкийн цахим төлбөрийн "First Data" компанид ажилд орсон гэж зарласан байна.

 Гадаад хэргийн сайд 
2023 оны 11-р сарын 13-нд Риши Сунакийн засгийн газрын хэд хэдэн албан тушаалын шилжилтийн үеэр Дэвид Кэмерон Гадаад хэргийн сайдын албыг хүлээн авав. Тэр өдөр хаан түүнд "барон" цол олгосон бөгөөд энэ нь түүнийг Лордуудын танхимд суух боломжийг олгосон байна. 

Ангилал:20-р зууны улс төрч
Ангилал:21-р зууны улс төрч
Ангилал:Их Британийн ерөнхий сайд
Ангилал:Их Британийн Нууц Зөвлөлийн гишүүн
Ангилал:Их Британийн Нийтийн танхимын гишүүн
Ангилал:Их Британийн Консерватив Намын дарга
Ангилал:Англичууд
Ангилал:Их Британичууд
Ангилал:1966 онд төрсөн